Diari Oficial de la Generalitat Valenciana


Sumari del DOGV 9493, del 20-12-2022 (2022/12644)

RESOLUCIÓ de 9 de desembre de 2022, del conseller de Sanitat Universal i Salut Pública, per la qual es crea i regula la Comissió Tècnica de Cirurgia Robòtica.
--------------------------------------------------------------------------------------------------------------------------------------------------------------

### Dades del document

Número de DOGV
:   9493

Data del DOGV
:   20-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12095


Data del document
:   09-12-2022

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública
    * organització administrativa

RESOLUCIÓ de 9 de desembre de 2022, del conseller de Sanitat Universal i Salut Pública, per la qual es crea i regula la Comissió Tècnica de Cirurgia Robòtica. [2022/12572]  
La missió dels serveis quirúrgics és oferir serveis assistencials especialitzats amb la màxima qualitat i eficiència, fent una pràctica clínica integral, centrada en pacients i orientada a resultats, incorporant la gestió clínica, la gestió per processos i per competències com a instruments per a la millora contínua i la cerca de l'excel·lència professional.  
  
En aquest context, la principal innovació dins del camp de la cirurgia en els últims anys ha sigut l'aparició de la cirurgia mínimament invasiva. La seua introducció ha suposat un canvi radical en la pràctica quirúrgica, mitjançant la incorporació d'equips que permeten la reducció del trauma quirúrgic, les complicacions de les ferides, el dolor i l'estada hospitalària, i que permeten una ràpida incorporació dels i les pacients a les activitats diàries amb un resultat estètic òptim.  
  
L'extensió de les cirurgies mínimament invasives comporta, a més de l'avantatge de la reducció de les complicacions pròpies de cada intervenció, el de les hospitalitzacions i temps menors de permanència a l'hospital, que permeten una major disponibilitat i gestió eficient dels recursos assistencials.  
L'adquisició per part de la Conselleria de Sanitat Universal i Salut Pública d'equips de cirurgia robòtica per a instal·lar en hospitals de cadascuna de les tres províncies amb l'objectiu de garantir l'equitat en l'accés de la ciutadania als millors tractaments i diagnòstics fa necessària la creació d'una comissió tècnica multidisciplinària que organitze i coordine tant la posada en marxa dels diferents equips com el desenvolupament i seguiment de l'activitat d'aquests.  
Per això i de conformitat amb l'article 4 del Decret 185/2020, de 16 de novembre, del Consell, d'aprovació del Reglament orgànic i funcional de la Conselleria de Sanitat Universal i Salut Pública, resolc:  
  
  
Primer. Objecte  
La present resolució té per objecte la creació i regulació de la Comissió Tècnica de Cirurgia Robòtica.  
  
Segon. Creació  
Es crea la Comissió Tècnica de Cirurgia Robòtica (d'ara en avant, la Comissió) com a òrgan d'assessorament i consulta per a la posada en marxa i desenvolupament de l'activitat dels equips de cirurgia robòtica instal·lats en els centres hospitalaris de titularitat pública.  
  
Tercer. Composició  
1. La Comissió està composta per:  
a) La persona titular de la conselleria amb competències en matèria de sanitat, o la persona en qui aquesta delegue, que assumirà la coordinació de la Comissió.  
b) La persona titular de la secretaria autonòmica amb competències en matèria de tecnologia sanitària, o la persona en qui aquesta delegue.  
c) La persona titular de la sotssecretaria, o la persona en qui aquesta delegue.  
d) La persona titular de la direcció general amb competències en matèria d'assistència sanitària, o la persona en qui aquesta delegue.  
e) La persona titular de la direcció general amb competències en matèria de qualitat i atenció al pacient, o la persona en qui aquesta delegue.  
f) La persona titular de la direcció general amb competències en matèria d'infraestructures i tecnologia sanitària, o la persona en qui aquesta delegue.  
g) Quatre persones responsables d'àrea quirúrgica, nomenades per la persona titular de la conselleria amb competències en matèria de sanitat i proposades per la persona titular de la direcció general competent en matèria d'assistència sanitària d'entre els departaments de salut que compten amb equips de cirurgia robòtica.  
h) Una persona per cadascun dels departaments de salut que compten amb equips de cirurgia robòtica, nomenades per la persona titular de la conselleria amb competències en matèria de sanitat a proposta de la gerència de cada departament de salut i d'entre el personal facultatiu que presta els seus serveis en alguna de les especialitats susceptibles de ser desenvolupades amb cirurgia robòtica.  
i) Una persona que assumirà les funcions de secretaria de la Comissió, que serà nomenada per les persones integrants d'aquesta d'entre el personal empleat públic de la conselleria amb competències en matèria de sanitat.  
2. En els casos d'absència, malaltia o una altra causa legal de les persones titulars de la coordinació i/o secretaria, seran substituïdes per una altra persona designada per la persona titular de la conselleria amb competències en matèria de sanitat.  
3. L'acceptació i participació com a persona membre de la Comissió serà voluntària i es realitzarà amb caràcter gratuït, sense que siga procedent cap mena d'indemnització per assistència a les reunions.  
4. El mandat de les persones contemplades en els apartats g) i h) del punt 1 designades per a formar part de la Comissió serà de dos anys, amb possibilitat de pròrroga de dos anys més. Això no impedeix que puguen ser novament proposades per a formar part de la Comissió.  
5. Les persones que formen part de la Comissió per raó del seu càrrec adquiriran aquesta condició amb el seu nomenament i deixaran de pertànyer a aquesta en el moment del seu cessament.  
  
Quart. Funcionament  
1. La convocatòria i l'ordre del dia de cada reunió, juntament amb la documentació necessària, seran remesos als membres, per la persona que exerceix la secretaria de la Comissió, amb una antelació mínima de quaranta-huit hores, excepte en els casos d'urgència justificada.  
2. El funcionament de la Comissió és el previst per als òrgans col·legiats amb caràcter general, i s'ha d'ajustar a les regles establides en la secció 3a del capítol II de la Llei 40/2015, d'1 d'octubre, de règim jurídic del sector públic.  
  
Cinqué. Funcions  
Les funcions de la Comissió seran les següents:  
a) Assessorar la conselleria competent en matèria de sanitat, en totes aquelles matèries relacionades amb l'activitat assistencial de la cirurgia robòtica.  
b) Assessorar i proposar criteris a la direcció general competent en matèria d'assistència sanitària en l'elaboració dels protocols necessaris per a garantir l'equitat en l'accés a la cirurgia robòtica de qualsevol persona usuària de la sanitat pública valenciana.  
c) Elevar propostes d'objectius assistencials i d'implantació dels programes clínics necessaris per a la seua consecució.  
d) Coordinar l'activitat quirúrgica i la xarxa de centres amb equips de cirurgia robòtica instal·lats i resoldre tots els problemes o dubtes que sorgisquen en el desenvolupament d'aquesta.  
e) Analitzar els indicadors de compliment dels objectius definits i proposar mesures que el garantisquen.  
f) Analitzar i avaluar els indicadors derivats de l'activitat quirúrgica de cirurgia robòtica i l'impacte d'aquesta en el sistema, així com estudiar i proposar mesures destinades a dotar d'una major eficiència els equips de cirurgia robòtica.  
g) Promoure mesures per a la millora de la gestió, l'eficiència i la qualitat en la realització de l'activitat quirúrgica.  
h) Realitzar informes d'activitat, seguiment, formació o de qualsevol assumpte relacionat amb l'activitat quirúrgica de cirurgia robòtica.  
  
i) Assessorar i elevar propostes quant a la definició i regulació de les activitats docents i d'investigació relacionades amb la cirurgia robòtica.  
  
  
Sisé. Grups de treball  
1. Per a l'exercici de les seues funcions, la Comissió podrà constituir grups de treball per a assumptes concrets que requerisquen l'estudi de temes específics.  
2. Els grups de treball estaran limitats en el seu funcionament pel temps que requerisca l'estudi del tema concret per al qual van ser constituïts.  
3. Els grups de treball tindran una composició flexible adaptada al contingut i especificitat de cadascun dels temes objectes d'estudi, i estaran formats per membres de la mateixa Comissió i per aquelles persones expertes que des de la Comissió es considere oportú, sent la persona que exercisca la coordinació d'aquesta la competent per a designar les persones que han de formar part dels grups de treball.  
  
  
DISPOSICIÓ ADDICIONAL   
  
Única. Crèdit pressupostari  
El funcionament de la Comissió Tècnica de Cirurgia Robòtica, de conformitat amb el que regula aquesta resolució, no generarà augment dels crèdits pressupostaris assignats a la Conselleria de Sanitat Universal i Salut Pública.  
  
  
DISPOSICIÓ FINAL   
  
Única. Entrada en vigor  
La present resolució serà aplicable l'endemà de ser publicada en el Diari Oficial de la Generalitat Valenciana.  
  
València, 9 de desembre de 2022.- El conseller de Sanitat Universal i Salut Pública: Miguel Mínguez Pérez.